钦定古今图书集成/明伦汇编/官常典/第705卷 > 胡传 > 桓公二年宋督弑其君与夷及其大夫孔父
## 钦定古今图书集成/明伦汇编/官常典/第705卷 > 胡传 > 桓公二年宋督弑其君与夷及其大夫孔父

按《左氏》，宋殇公立十年，十一战民不堪命。孔父为司马，无能改于其德，非所谓格君心之非者。然君弑死
于其难，处命不渝，亦可以无愧矣。父者，名也，著其节
而书及，不失其官而书大夫，是《春秋》之所贤也。贤而
名之，何也？故侍读刘敞以谓：“既名其君于上，则不得
字其臣于下，此君前臣名，礼之大节也。”督将弑殇公，
孔父生而存，则不可得而弑，于是乎先攻孔父而后
及其君，能为有无，亦庶几焉。凡乱臣贼子，畜无君之
心者，必先剪其所忌而后动于恶；不能剪其所忌，则
有终其身而不敢动也。华督欲弑君而惮孔父，刘安
欲叛汉而惮汲直，曹操欲禅位而惮孔融。此数君子
者，义形于色，皆足以卫宗社而忤邪心，奸臣之所以
惮也。不有君子，其能国乎？《春秋》贤孔父，示后世人主
崇奖节义之臣，乃天下之大闲，有国之急务也。